**Anđela Maleš sa splitskog PMF-a je pobjednica natječaja KodiraONA, iznimne analitičke vještine predstavila je i na konferenciji .debug**

*Natječaj u organizaciji Studenca tražio je multidimenzionalni pristup, a pobjednica je pokazala zrelost i sigurnost u rješenju pred stručnim žirijem*

**Zagreb, 16. lipnja** - **Anđela Maleš**, studentica **Prirodoslovno-matematičkog fakulteta** u **Splitu,** ovogodišnja je pobjednica natječaja **KodiraONA.** Riječ je o edukativno-mentorskom programu koji provodi **Studenac** s ciljem osnaživanja žena u tehnologiji i digitalnim znanostima.

Zadatak natječaja bio je razviti održiv model koji pomaže **Studencu** u odlučivanju koje trgovine otvoriti nedjeljom, temeljen na analizi simuliranih podataka o prometu, poslovanju, navikama kupaca i lokacijskim specifičnostima. Anđelino rješenje istaknulo se preciznošću, dubinskom analizom i jasnom prezentacijom, što je oduševilo žiri. Kao pobjednica, osvojila je šestotjedni mentorski program u timu **Studenac Digital** te priliku da svoje rješenje predstavi na najvećoj regionalnoj developerskoj konferenciji, .debug, pred publikom stručnjaka iz IT industrije.

Drugo mjesto osvojila je **Marta Dasović**, studentica na **FERIT-u** u **Osijeku**, čije je rješenje također impresioniralo visokim standardom i kvalitetom. Kao priznanje za trud i izvrstan pristup, žiri je odlučio i Marti dati priliku za stručnu praksu u timu Studenac Digital te dvije ulaznice za konferenciju .debug.

**Stručna ocjena žirija**

Evaluaciju rješenja proveo je stručni žiri u sastavu članova tima **Studenac Digital**, a činili su ga **Ivan Glavinić,** Senior Data Scientist i mentor **KodiraONA** natječaja, **Lana Dolenec**, voditeljica inovacija, **Iva Tereza Čagalj**, prošlogodišnja pobjednica natječaja i danas Junior Data Scientist u tvrtki te **Nina Mimica**, donedavna članica Uprave za inovacije i digitalizaciju. Uz njih, finalistice su ocjenjivali **Sandro Vrbanus**, izvršni urednik sadržaja na konferenciji .debug te **Dragan Petric**, direktor konferencije.

*“Zadatak je bio zahtjevan, ali baš zato izazovan i koristan. Imala sam slobodu osmisliti rješenje na svoj način, što mi je jako značilo. Nastup na .debugu bio je prilika da izađem iz svakodnevnog studentskog okvira i testiram svoje znanje u stvarnom profesionalnom kontekstu”,* istaknula je **Anđela Maleš,** studentica **PMF-a Split** i pobjednica ovogodišnjeg natječaja **KodiraONA**

Upravo je ta sposobnost povezivanja analitičkih rezultata s poslovnim kontekstom bila jedan od ključnih razloga zašto je žiri njezin rad izdvojio kao najbolji. Nastupom na .debug pozornici, Anđela je potvrdila svoju spremnost za ulazak u profesionalni svijet podatkovne znanosti.

*“Zadatak koji smo zadali imao je jako puno mogućih kombinacija i zahtijevao je multidimenzionalni pristup. Anđela je pokazala visoku razinu samostalnosti, odlično razumijevanje problema i sposobnost da sve to jasno prezentira. Takvu analitičku zrelost rijetko vidimo i kod iskusnih stručnjaka”,* naglasio je **Ivan Glavinić,** Senior Data Scientist u **Studencu**.

Posebno je pratila natječaj i prošlogodišnja pobjednica, **Iva Tereza Čagalj**, koja je danas dio tima **Studenac Digital**.

*“Anđela je pokazala strukturu, mirnoću i dubinsko razumijevanje problema – sve ono što KodiraONA potiče. Zahvaljujući natječaju započela sam svoju profesionalnu karijeru i vjerujem da će i Anđeli otvoriti mnoga vrata“,* istaknula je **Iva Tereza Čagalj*,*** Junior Data Scientist, **Studenac Digital**.

**Strateška podrška .debug zajednice**

Snažnu podršku projektu ove je godine pružio i tim .debug konferencije, koji je prepoznao važnost takvih inicijativa u oblikovanju buduće tehnološke zajednice.

*“Ono što nas u .debugu posebno veseli je kada projekt poput KodiraONE ne donosi samo dobru ideju, već i osobu koja je spremna preuzeti odgovornost i nastupiti s ozbiljnošću. Anđelina prezentacija bila je jasna, konkretna i sigurna. Pokazala je da ovakvi programi zaista stvaraju prilike koje mladim ljudima omogućuju da se predstave na profesionalnoj sceni” ,* naglasio je**Dragan Petric,** direktor konferencije .debug.

**O projektu**

**KodiraONA** je prepoznatljiv primjer kako programski i strateški projekti mogu istovremeno poticati rodnu ravnotežu, digitalnu pismenost i praktičnu primjenu znanja. Projekti poput **KodiraONE** ističu uspješne mlade žene poput **Anđele Maleš** i daju im zasluženi prostor i pažnju.

U realizaciji projekta sudjelovali su i brojni akademski partneri, među kojima su: **Sveučilište Algebra Bernays**, **Fakultet informatike i digitalnih tehnologija Sveučilišta u Rijeci**, **Fakultet organizacije i informatike Varaždin** (FOI), **RIT Croatia**, **FERIT Osijek** i **Prirodoslovno-matematički fakultet u Splitu.** Zahvaljujući suradnji obrazovnog i poslovnog sektora, studenticama se pružila prilika da teorijsko znanje povežu s realnim poslovnim izazovima.

**Kontakt za medije:**

Tatjana Spajić

Direktorica korporativnih komunikacija Studenca  
[tatjana.spajic@studenac.hr](mailto:tatjana.spajic@studenac.hr)

Barbara Božić, Abeceda komunikacije za Studenac

+385 95 205 2053

[barbara@abeceda-komunikacije.hr](mailto:barbara@abeceda-komunikacije.hr)